b'\n_START_ARTICLE_\n\xc3\x8enc\xc4\x83lzire prin pardoseal\xc4\x83\n_START_SECTION_\nAvantajele \xc3\xaenc\xc4\x83lzirii prin pardoseal\xc4\x83, cu ap\xc4\x83 fierbinte, comparativ cu cea prin radiatoare\n_START_PARAGRAPH_\n\xc3\x8enc\xc4\x83lzirea prin pardoseal\xc4\x83 cu ap\xc4\x83 fierbinte este mai avantajoas\xc4\x83 dec\xc3\xa2t cea cu radiatoare montate pe pere\xc8\x9bi, unde c\xc4\x83ldura degajat\xc4\x83 de radiatoare se produce la un nivel ridicat fa\xc8\x9b\xc4\x83 de sol, se ridic\xc4\x83 spre tavan de unde apoi coboar\xc4\x83 \xc8\x99i revine sub form\xc4\x83 de aer rece la nivelul picioarelor. \xc3\x8en cazul \xc3\xaenc\xc4\x83lzirii prin pardoseal\xc4\x83, c\xc4\x83ldura este degajat\xc4\x83 uniform la nivelul solului, asigur\xc3\xa2nd cre\xc8\x99terea confortului termic. Instalarea \xc8\x9bevilor ridic\xc4\x83 nivelul podelei cu 8\xc2\xa0\xe2\x80\x93 10\xc2\xa0cm, iar varia\xc8\x9biile de temperatur\xc4\x83 cu ocazia pornirilor \xc8\x99i opririlor duc la dilat\xc4\x83ri repetate ale pl\xc4\x83cu\xc8\x9belor de parchet obi\xc8\x99nuite, ap\xc4\x83r\xc3\xa2nd rosturi \xc3\xaentre ele, astfel c\xc4\x83 este nevoie de parchete speciale, eventual cu folie de aluminiu.\n_START_SECTION_\nAnii 2009 - 2011\n_START_PARAGRAPH_\nLa nivelul anilor 2009-2011, conform reglement\xc4\x83rilor din Ordinul nr. 66/2008, pentru curentul electric tariful pentru consumatorii casnici cu abonament monom (obi\xc8\x99nuit) era de 0,4167\xc2\xa0lei/kWh, iar randamentul de folosire a energiei electrice este de practic 100\xc2\xa0%. Pre\xc8\x9bul gigacaloriei livrate popula\xc8\x9biei \xc3\xaen anul 2011 \xc3\xaen Bucure\xc8\x99ti era de 124\xc2\xa0lei/Gcal, adic\xc4\x83 0,1066\xc2\xa0lei/kWh, iar randamentul de folosire este de practic 100\xc2\xa0%. Pre\xc8\x9bul gazului natural pentru consumatorii casnici cu consum normal pentru \xc3\xaenc\xc4\x83lzire era de 0,09324\xc2\xa0lei/kWh, iar randamentul de folosire a energiei este cel al centralei termice, adic\xc4\x83 cca 90\xc2\xa0%. Ca urmare, din punct de vedere energetic \xc3\xaenc\xc4\x83lzirea electric\xc4\x83 era cam de patru ori mai costisitoare dec\xc3\xa2t cea cu ap\xc4\x83, indiferent c\xc4\x83 apa ar fi fost furnizat\xc4\x83 prin termoficare sau preparat\xc4\x83 \xc3\xaen centrale individuale.\n_START_SECTION_\nAnii 2013 - 2014\n_START_PARAGRAPH_\nLa nivelul anilor 2013-2014, tariful pentru curentul electric pentru consumatorii casnici cu abonament monom (obi\xc8\x99nuit) se men\xc8\x9binea la 0,4167\xc2\xa0lei/kWh. Pre\xc8\x9bul gigacaloriei livrate popula\xc8\x9biei \xc3\xaen anul 2013 \xc3\xaen Bucure\xc8\x99ti era de 170\xc2\xa0lei/Gcal, adic\xc4\x83 de 0,1462\xc2\xa0lei/kWh, \xc3\xaens\xc4\x83 pre\xc8\x9bul real era de 340\xc2\xa0lei/Gcal, adic\xc4\x83 0,2923\xc2\xa0lei/kWh, diferen\xc8\x9ba fiind suportat\xc4\x83 prin subven\xc8\x9bie. Pre\xc8\x9bul gazului natural pentru consumatorii casnici cu consum normal pentru \xc3\xaenc\xc4\x83lzire era de 0,1141\xc2\xa0lei/kWh. Din punct de vedere energetic \xc3\xaenc\xc4\x83lzirea electric\xc4\x83 era de aproape trei ori mai costisitoare dec\xc3\xa2t cea prin termoficare cu ap\xc4\x83 (o dat\xc4\x83 \xc8\x99i jum\xc4\x83tate mai costisitoare \xc8\x99i f\xc4\x83r\xc4\x83 subven\xc8\x9bie) \xc8\x99i de peste trei ori mai costisitoare dec\xc3\xa2t cea pe baz\xc4\x83 de gaz ars \xc3\xaen centrale individuale.'